A luat trei campionate cu FCSB, iar acum se luptă la titlu în Europa! "Într-o formă genială"
Un triplu campion al României cu FCSB face senzație într-o primă divizie din Europa. A fost desemnat cel mai bun jucător al echipei sale în luna februarie.
România nu a dus niciodată lipsă de portari buni, iar un nume reintrat în formă de o perioadă de timp este Valentin Cojocaru, ajuns la 28 de ani, care a luat de trei ori titlul cu FCSB. Acum evoluează în Polonia, la Pogon Szczecin, unde este împrumutat de echipa belgiană OH Leuven, iar prestațiile îi sunt apreciate.
La începutul acestui an, Valentin Cojocaru a fost desemnat cel mai bun debutant în campionatul polonez. Acum, a fost desemnat cel mai bun jucător al echipei Pogon Szczecin din luna februarie. Distincția a fost acordată în urma voturilor fanilor, iar raportul sondajului a fost zdrobitor în favoarea românului.
Valentin Cojocaru, cel mai bun jucător al echipei Pogon Szczecin în februarie
Peste 80% din voturi au fost, din partea fanilor echipei din Polonia, pentru Valentin Cojocaru, iar următorul clasat în preferințele suporterilor, Kamil Grosicki, a primit doar 9.5% din voturi.
Pogon Szczecin a emis și un comunicat pe site-ul oficial:
"Valentin Cojocaru, cel mai bun jucător al lunii februarie!
Nu avem îndoială că Valentin Cojocaru a meritat titlul de cel mai bun jucător al lunii. Astfel, portarul român primește a doua statuetă "Lexus Szczecin Portman of the Month" din acest sezon!
Pe rețelele noastre de socializare (Facebook + Twitter) ați acordat un total de puțin peste 2.500 de voturi. "Cojo" a câștigat cu un avantaj decisiv – 81,7%. Kamil Grosicki a ocupat locul 2 (9,5% din voturi), urmat de Alexander Gorgon (3,7%), Mariusz Malec (3,2%) și Fredrik Ulvestad (1,9%).
Românul a fost într-o formă genială încă de la începutul returului. În februarie, ne-a păzit poarta de trei ori și echipa nu a primit gol în acele meciuri. A evoluat strălucitor mai ales în confruntările cu Slask Wroclaw și Lech Poznan, când ne-a ajutat în repetate rânduri să ținem aproape cu intervențiile sale excelente.
În curând, Valentin va primi premiile (...)".
În acest moment, Pogon Szczecin ocupă locul 3 în prima ligă din Polonia, cu 40 de puncte, la două puncte de locul 2, Jagiellonia, și la cinci puncte sub locul 1, Slask Wroclaw. În același timp, este la egalitate de puncte cu locul 4, Lech Poznan.
Valentin Cojocaru, de trei ori campion al României cu FCSB
În privința istoricului lui Valentin Cojocaru, s-a despărțit definitiv de FCSB în 2017, fiind cedat la Apollon Limassol, asta după ce cu un sezon în urmă fusese împrumutat la Crotone și Frosinone. După jumătate de sezon petrecut la Limassol, Cojocaru a revenit în România, la Viitorul Constanța, unde a evoluat până la începutul lui 2018, când a fost cedat sub formă de împrumut, pentru jumătate de sezon, la FC Voluntari.
Apoi, în anul 2021, Cojocaru era cedat de Viitorul Constanța în Ucraina, la SK Dnipro-1, pentru suma de 100.000 de euro, iar după ce a mai trecut pe la Feyenoord, în 2022, a fost vândut în același an pentru 400.000 de euro la OH Leuven (Belgia), care l-a împrumutat în toamna anului trecut la Pogon Szczecin (Polonia).
Valentin Cojocaru, evoluții apreciate de toată lumea în Polonia
Se pare că fotbalul polonez i-a venit mănușă lui Valentin Cojocaru, care a devenit titular incontestabil în poarta celor de la Pogon Szczecin. Din momentul în care a ajuns în Polonia, Cojocaru a strâns 19 meciuri în tricoul lui Pogon Szczecin, a încasat 18 goluri și a închis poarta în opt partide.
Urmăriți SPORT.RO și pe Google News